Antallet af hjemløse er steget med 1600 siden 2009, men nu vil socialminister Mai Mercado (K) have vendt udviklingen.

Det sker med et udspil, som avisen Danmark har haft mulighed for at læse.

Udspillet til forhandlingerne om de såkaldte satspuljemidler går ud på at afsætte 250 millioner kroner til en øget indsats for hjemløse.

Læs også : Vidt forskellige tal: Færre unge hjemløse i Odense mens tallet stiger i Aarhus

Pengene skal blandt andet bruges på at udbrede den husly først-strategi, som man i Odense har brugt til at halvere antallet af personer uden tag over hovedet.

- Lyspunktet er, at vi ved, hvad der virker. Husly først virker. At hjemløse får en bolig først og så efterfølgende får den rette sociale støtte.

- Vi skal væk fra at tro, at vi kan løse misbrugsproblemer eller psykiske problemer, før vi finder dem et sted at bo, siger hun til avisen.

Glæde over udspil

Sekretariatsleder Ask Svejstrup fra hjemløseorganisationen Sand er meget glad for regeringens udspil.

- Kommunerne har klart behov for rådgivning, og der er med investeringspuljerne plads til at tænke nyt.

- Her er vores ønske, at kommunerne især vil søge penge til forebyggelse. Den del ligger også i regeringens fokus på de unge, siger han.

Læs også : Værested for unge hjemløse: De skal holdes væk fra stoffer og bander

Han mener dog, at der er brug for mere helhedstænkning i form af flere billige boliger, flere psykiatripladser og bedre ordninger, der kan sluse de hjemløse ind på arbejdsmarkedet.

Forhandlingerne om satspuljemidlerne begynder fredag.